SL Uradni list Evropske unije C 426/31

POROČILO

o zaključnem računu Evropskega skupnega podjetja za ITER in razvoj fuzijske energije za proračunsko leto 2016 z odgovorom Skupnega podjetja

(2017/C 426/05)

KAZALO

Odstavek Stran UVOD 1-6 32 Ustanovitev Skupnega podjetja F4E 1-2 32 Upravljanje 3-4 32 Cilji 5 32 Viri 6 32 MNENJE 7-29 32 Mnenje o zanesljivosti zaključnega računa 8 33 Mnenje o zakonitosti in pravilnosti prihodkov, povezanih z zaključnim računom 9 33 Mnenje o zakonitosti in pravilnosti plačil, povezanih z zaključnim računom 10-20 33 Poudarjena zadeva 11-20 33 Odgovornosti poslovodstva in odgovornih za upravljanje 21-23 34 Revizorjeva odgovornost za revizijo zaključnega računa in z njim povezanih transakcij 24-28 34 UPRAVLJANJE PRORAČUNA IN FINANČNO POSLOVODENJE 30 35 Izvrševanje proračuna za leto 2016 30 35 NOTRANJE KONTROLE 31-35 35 Spremljanje operativnih pogodb na podlagi javnega naročanja in nepovratnih sredstev 31-34 35 Strategija za boj proti goljufijam 35 36 PRILOGA – SPREMLJANJE UPOŠTEVANJA PRIPOMB IZ PREJŠNJIH LET 37

UVOD

Ustanovitev Skupnega podjetja F4E

1. Evropsko skupno podjetje za ITER (1) in razvoj fuzijske energije (Skupno podjetje F4E) je bilo ustanovljeno marca 2007 (2) za obdobje 35 let. Glavne fuzijske naprave bodo zgrajene v Cadarachu v Franciji, sedež Skupnega podjetja pa je v Barceloni.

2. Ustanovni člani Skupnega podjetja so Euratom, ki ga zastopa Komisija, države članice Euratoma in Švica, ki je sklenila sporazum o sodelovanju z Euratomom.

Upravljanje

3. Upravno strukturo Skupnega podjetja F4E sestavljajo upravni odbor, direktor in drugi organi. Upravni odbor je odgovoren za nadzor Skupnega podjetja pri uresničevanju njegovih ciljev. Direktor je pristojen za vsakodnevno vodenje Skupnega podjetja.

4. Drugi organi upravljanja Skupnega podjetja so urad, odbor za tehnično svetovanje, odbor za javna naročila in pogodbe, odbor za vodenje in upravljanje, revizijski odbor in skupina za notranji pregled.

Cilji

5. Cilji Skupnega podjetja F4E so: (a) zagotoviti prispevek Evropske skupnosti za atomsko energijo (Euratom) za Mednarodno organizacijo za fuzijsko energijo ITER (ITER IO), (b) zagotoviti prispevek Euratoma za dejavnosti „širšega pristopa“ z Japonsko za hiter razvoj fuzijske energije, (c) pripraviti in usklajevati program dejavnosti za pripravo gradnje demonstracijskega fuzijskega reaktorja in sorodnih naprav, vključno z eksperimentalno obsevalno napravo za testiranje fuzijskih materialov in tehnologij.

Viri

6. Leta 2016 je proračun za plačila za Skupno podjetje F4E znašal 720 milijonov EUR (2015: 586 milijonov EUR), proračun za sredstva, za katera so bile prevzete obveznosti, pa 459 milijonov EUR (2015: 467,9 milijona EUR) (3). 31. decembra 2016 je imelo Skupno podjetje 415 uslužbencev (2015: 383) (4).

MNENJe 7. Sodišče je revidiralo: (a) zaključni račun Skupnega podjetja, ki ga sestavljajo računovodski izkazi (5) in poročila o izvrševanju proračuna (6) za proračunsko leto, ki se je končalo 31. decembra 2016, ter (b) zakonitost in pravilnost z zaključnim računom povezanih transakcij, kot je zahtevano v členu 287 Pogodbe o delovanju Evropske unije (PDEU). Mnenje o zanesljivosti zaključnega računa 8. Po mnenju Sodišča zaključni račun Skupnega podjetja za leto, ki se je končalo 31. decembra 2016, v vseh pomembnih pogledih pošteno predstavlja njegov finančni položaj na dan 31. decembra 2016 ter njegov poslovni izid, denarne tokove in gibanje kapitala za tedaj končano leto v skladu z njegovo finančno uredbo in računovodskimi pravili, ki jih je sprejel računovodja Komisije. Ta pravila temeljijo na mednarodno sprejetih računovodskih standardih za javni sektor. Mnenje o zakonitosti in pravilnosti prihodkov, povezanih z zaključnim računom 9. Sodišče meni, da so prihodki, povezani z zaključnim računom za leto, ki se je končalo 31. decembra 2016, v vseh pomembnih pogledih zakoniti in pravilni. Mnenje o zakonitosti in pravilnosti plačil, povezanih z zaključnim računom 10. Sodišče meni, da so plačila, povezana z zaključnim računom za leto, ki se je končalo 31. decembra 2016, v vseh pomembnih pogledih zakonita in pravilna. Poudarjena zadeva 11. Ne da bi bila zato vprašljiva zgoraj navedena mnenja, Sodišče opozarja na naslednje zadeve. S sklepi Sveta EU, ki so bili sprejeti 7. julija 2010 (7), je bil odobren znesek v višini 6,6 milijarde EUR (v vrednostih iz leta 2008) za prispevek Skupnega podjetja za fazo izgradnje projekta ITER, ki naj bi se v skladu s prvotnimi načrti zaključila v letu 2020. Ta znesek ni vključeval 663 milijonov EUR, ki jih je za kritje nepredvidenih stroškov leta 2010 predlagala Komisija (8). 12. Novembra 2016 je svet ITER (9) odobril novo referenčno osnovo projekta ITER (obseg, časovni načrt in stroške). Splošen časovni načrt projekta (10) so odobrili vsi člani ITER (11), skupni stroški projekta pa so bili odobreni ad referendum, kar pomeni, da je moral vsak član zahtevati odobritev stroškov projekta v skladu z ustreznimi proračunskimi postopki v svoji državi. 13. Nov časovni načrt, ki ga je potrdil svet ITER, določa pristop v štirih fazah: rok za dosego strateškega mejnika v fazi izgradnje projekta (prva plazma) je december 2025, okvirni rok za zaključek celotne faze izgradnje pa december 2035, kar v primerjavi s prvotno referenčno osnovo pomeni zamudo 15 let. Cilj novega postopnega pristopa je boljša uskladitev izvajanja projekta s prednostnimi nalogami in omejitvami vseh članov ITER IO. 14. Po odobritvi nove referenčne osnove projekta ITER je Skupno podjetje F4E določilo nov časovni načrt in ponovno izračunalo z njim povezane stroške ob zaključku (EAC) svojega prispevka za fazo izgradnje projekta. 15. Rezultati, ki so bili upravnemu odboru Skupnega podjetja predstavljeni decembra 2016, so pokazali, da bo predvidena potreba po financiranju za fazo izgradnje po letu 2020 znašala 5,4 milijarde EUR (82 % povečanje v primerjavi z odobrenim proračunom v višini 6,6 milijarde EUR). Znesek v višini 6,6 milijarde EUR, ki ga je Svet EU odobril leta 2010, zdaj predstavlja najvišji prag porabe Skupnega podjetja do leta 2020. 16. Opozoriti je treba, da bo moralo Skupno podjetje prispevati ne samo k fazi izgradnje, ampak tudi k operativni fazi projekta ITER po letu 2035 (12) ter fazama deaktivacije in razgradnje, ki bosta sledili. Ti prispevki še niso ocenjeni. 17. Napovedi Skupnega podjetja F4E za prvo plazmo so sicer skladne s časovnim načrtom ITER IO za projekt, rok v časovnem načrtu pa šteje za najhitrejši tehnično izvedljiv datum (13). 18. Junija 2017 je Komisija objavila sporočilo o prispevku EU k prenovljenemu projektu ITER (14), v katerem je skušala pridobiti podporo Evropskega parlamenta in pooblastilo Sveta EU za odobritev nove osnove (15) v imenu Euratoma. 19. Nova osnova sicer ne vključuje varnostne rezerve, vendar je Komisija v svojem sporočilu predlagala, da bi primerna varnostna rezerva za časovni načrt znašala do 24 mesecev, za proračun pa 10–20 % sredstev (16). Poleg tega so ukrepi, sprejeti za upoštevanje omejenega proračuna v višini 6,6 milijarde EUR, vključevali odlog javnega naročanja in uvedbe vseh komponent, ki niso bistvene za fazo prve plazme, na poznejši čas. Sprejeti so bili sicer pozitivni ukrepi za izboljšanje upravljanja in nadzora faze izgradnje projekta ITER, vendar še vedno obstaja tveganje nadaljnjega zvišanja stroškov in zamud pri izvajanju projekta glede na novo predlagano osnovo. 20. Združeno kraljestvo je 29. marca 2017 obvestilo Evropski svet o svoji odločitvi o izstopu iz EU in Euratoma. O sporazumu o podrobnostih izstopa bodo potekala pogajanja. Ta odločitev lahko bistveno vpliva na prihodnje dejavnosti Skupnega podjetja F4E in projekt ITER. Odgovornosti poslovodstva in odgovornih za upravljanje 21. V skladu s členi 310 do 325 PDEU in finančno uredbo Skupnega podjetja je poslovodstvo odgovorno za pripravo in predstavitev zaključnega računa na podlagi mednarodno sprejetih računovodskih standardov za javni sektor ter za zakonitost in pravilnost z izkazi povezanih transakcij. Ta odgovornost vključuje zasnovo, izvajanje in vzdrževanje notranje kontrole, ki se uporabljajo za pripravo in predstavitev računovodskih izkazov brez pomembno napačne navedbe zaradi goljufije ali napake. Poslovodstvo je odgovorno tudi za zagotavljanje skladnosti dejavnosti, finančnih transakcij in informacij v računovodskih izkazih s pravili, ki veljajo zanje. Končno odgovornost za zakonitost in pravilnost transakcij, povezanih z zaključnim računom, ima poslovodstvo Skupnega podjetja. 22. Pri pripravi zaključnega računa je poslovodstvo odgovorno za oceno zmožnosti Skupnega podjetja, da nadaljuje s poslovanjem, razkritje zadev, povezanih z nadaljevanjem poslovanja, kadar je to ustrezno, ter uporabo računovodstva na osnovi predpostavke o zmožnosti nadaljnjega poslovanja. 23. Naloga odgovornih za upravljanje je nadzor nad procesom računovodskega poročanja subjekta. Revizorjeva odgovornost za revizijo zaključnega računa in z njim povezanih transakcij 24. Cilj Sodišča je pridobiti sprejemljivo zagotovilo o tem, ali je zaključni račun Skupnega podjetja brez pomembno napačne navedbe in ali so transakcije, povezane z zaključnim računom, zakonite in pravilne, ter na podlagi svoje revizije Evropskemu parlamentu in Svetu ali drugim organom za razrešnico zagotoviti izjavo o zanesljivosti zaključnega računa ter o zakonitosti in pravilnosti z njim povezanih transakcij. Sprejemljivo zagotovilo je visoka raven zagotovila, vendar ni nujno, da se z revizijo vedno odkrije obstoječa pomembno napačna navedba ali neskladnost. Do napačne navedbe ali neskladnosti lahko pride zaradi goljufije ali napake, za pomembne pa štejejo, če se lahko utemeljeno pričakuje, da bodo ločeno ali skupaj vplivale na ekonomske odločitve, ki bi jih uporabniki sprejeli na podlagi tega zaključnega računa. 25. Revizija zajema izvajanje postopkov za pridobitev revizijskih dokazov o zneskih in razkritjih v zaključnem računu ter o zakonitosti in pravilnosti z njim povezanih transakcij. Postopki so odvisni od revizorjeve presoje, vključno z oceno tveganja pomembno napačne navedbe v zaključnem računu in pomembne neskladnosti med transakcijami, povezanimi z zaključnim računom, in zahtevami pravnega okvira Evropske unije, ne glede na to, ali gre za goljufijo ali napako. Pri oceni tega tveganja se upoštevajo notranje kontrole, ki se izvajajo za pripravo in pošteno predstavitev zaključnega računa ter zakonitost in pravilnost z njim povezanih transakcij, da se pripravijo okoliščinam primerni revizijski postopki, vendar ne za izrekanje mnenja o uspešnosti notranjih kontrol. Revizija vključuje tudi ovrednotenje ustreznosti uporabljenih računovodskih usmeritev in utemeljenosti računovodskih ocen poslovodstva ter ovrednotenje celotne predstavitve zaključnega računa. 26. Sodišče v zvezi s prihodki preverja subvencijo, prejeto od Komisije in drugih deležnikov, ter oceni postopke Skupnega podjetja za pobiranje pristojbin in drugih prihodkov. 27. Pri odhodkih Sodišče preuči plačilne transakcije ob nastanku, evidentiranju in sprejetju odhodkov. Ta preučitev zajema vse kategorije plačil (vključno z nakupom sredstev) razen predujmov ob njihovem nastanku. Predplačila so preučena, ko prejemnik sredstev utemelji njihovo pravilno porabo in Skupno podjetje sprejme utemeljitev z obračunom predplačila v istem letu ali pozneje. 28. Sodišče je pri pripravi tega poročila in izjave upoštevalo revizijsko delo v zvezi z zaključnim računom Skupnega podjetja, ki ga je opravil neodvisni zunanji revizor, kot je določeno v členu 208(4) finančne uredbe EU (17).

29. Zaradi naslednjih pripomb mnenja Evropskega računskega sodišča niso vprašljiva.

UPRAVLJANJE PRORAČUNA IN FINANČNO POSLOVODENJE

Izvrševanje proračuna za leto 2016

30. Končni proračun za leto 2016, ki je bil na voljo za izvrševanje, je vseboval odobrena proračunska sredstva, za katera so bile prevzete obveznosti, v višini 488 milijona EUR (18) in odobritve plačil v višini 724 milijonov EUR (19). Stopnja porabe odobrenih proračunskih sredstev, za katera so bile prevzete obveznosti, in odobritev plačil je znašala 99,8 % oziroma 98 %.

NOTRANJE KONTROLE

Spremljanje operativnih pogodb na podlagi javnega naročanja in nepovratnih sredstev

31. Skupno podjetje F4E ima sistem za izvajanje revizij v prostorih izvajalcev, da preveri, ali so izpolnjene zahteve v zvezi z njegovim zagotavljanjem kakovosti (20).

32. Služba Komisije za notranjo revizijo (IAS) je septembra 2016 končala revizijo o izvajanju ureditev v zvezi z javnim naročanjem. Kot odziv na priporočila, dana na podlagi te revizije, Skupno podjetje F4E izvaja akcijski načrt. Služba za notranjo revizijo je spremljala tudi izvedbo priporočil iz svoje revizije o upravljanju pogodb in zaključila, da je Skupno podjetje ustrezno izvedlo vsa njena zadevna priporočila.

33. Leta 2016 je skupina za notranjo revizijo Skupnega podjetja (IAC) spremljala izvajanje priporočil, ki jih je dala v okviru svoje revizije javnega naročanja na področju zgradb projekta ITER. Skupina za notranjo revizijo je ugotovila, da je Skupno podjetje opravilo veliko dela pri formalizaciji in zasnovi procesa, smernic, pravil in orodij, ki se nanašajo na dejavnosti javnega naročanja. Izrekla je tudi šest dodatnih priporočil za izboljšanje postopkov.

34. Stopnja preostale napake za plačila nepovratnih sredstev ni izračunana, ker ta plačila predstavljajo le majhen delež proračuna Skupnega podjetja F4E (21) in ker je bilo doslej izvedenih le malo naknadnih revizij (22). Leta 2016 je Izvajalska agencija za raziskave v imenu Skupnega podjetja F4E začela izvajati naknadno revizijo enega izmed upravičencev. Skupno podjetje je sprejelo potrebne ukrepe za popravo napak, ki so bile ugotovljene v revizijah prejšnjih let.

Strategija za boj proti goljufijam

35. Upravni odbor Skupnega podjetja F4E je junija 2015 sprejel strategijo boja proti goljufijam in z njo povezan akcijski načrt. Večina ukrepov je bila izvedena v letu 2016. Kljub temu pa Skupno podjetje ni vzpostavilo posebnega orodja za lažje spremljanje svojih ukrepov v zvezi s postopki javnega naročanja, zlasti tistih, ki so povezani z oceno tveganja ter s fazami ocenjevanja, pogajanja in dodeljevanja v postopku javnega naročanja.

To poročilo je sprejel senat IV, ki ga vodi Baudilio TOMÉ MUGURUZA, član Evropskega računskega sodišča, v Luxembourgu na zasedanju 3. oktobra 2017. Za Računsko sodišče Klaus-Heiner LEHNE Predsednik

(1) Mednarodni termonuklearni poskusni reaktor.

(2) Odločba Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu (UL L 90, 30.3.2007, str. 58), kakor je bila spremenjena s Sklepom Sveta 2013/791/Euratom z dne 13. decembra 2013 (UL L 349, 21.12.2013, str. 100) in Sklepom Sveta (Euratom) 2015/224 z dne 10. februarja 2015 (UL L 37, 13.2.2015, str. 8).

(3) Druga sprememba proračuna, ki jo je upravni odbor odobril decembra 2016.

(4) Dodatne informacije o Skupnem podjetju F4E in njegovih dejavnostih so na voljo na njegovem spletišču: http://www.fusionforenergy.europa.eu.

(5) Računovodski izkazi zajemajo bilanco stanja, izkaz poslovnega izida, izkaz denarnih tokov, izkaz gibanja kapitala ter povzetek pomembnih računovodskih usmeritev in druga pojasnila.

(6) Poročila o izvrševanju proračuna zajemajo poročila, ki združujejo vse proračunske operacije, in pojasnila.

(7) Sklepi Sveta o stanju projekta ITER z dne 7. julija 2010 (sklic 11902/10).

(8) Sporočilo Komisije Evropskemu parlamentu in Svetu – Stanje projekta ITER in možnosti za naprej z dne 4. maja 2010 (COM(2010) 226 final).

(9) 19. sestanek sveta ITER, ki je potekal 16. in 17. novembra 2016. Svet ITER je upravni organ ITER OI.

(10) Svet ITER je pregledal celoten posodobljen časovni načrt za izgradnjo projekta od faze prva plazma vse do postopka z devterijem in tritijem (2035), kot je predlagala ITER IO.

(11) Ljudska republika Kitajska, Republika Indija, Japonska, Republika Koreja, Ruska federacija, Združene države Amerike in Evropska unija.

(12) Operativna faza projekta ITER naj bi trajala do leta 2037.

(13) Kot je navedeno v peti letni oceni neodvisne skupine za pregled (31. oktober 2016) in v poročilu vodje enote za projektno vodenje upravnemu odboru Skupnega podjetja F4E, ki je bilo pripravljeno decembra 2016.

(14) COM(2017) 319 final z dne 14. junija 2017 (skupaj z delovnim dokumentom služb Komisije SWD(2017) 232 final z dne 14. junija 2017).

(15) Prispevek Euratoma ne posega v predlog Komisije, izid pogajanj o umiku Združenega kraljestva iz Euratoma in večletni finančni okvir za obdobje po letu 2020.

(16) COM(2017) 319 final z dne 14. junija 2017 (skupaj z delovnim dokumentom služb Komisije SWD(2017) 232 final z dne 14. junija 2017), poglavje V ITER: pot naprej.

(17) Uredba (EU, Euratom) št. 966/2012 Evropskega parlamenta in Sveta (UL L 298, 26.10.2012, str. 1).

(18) Spremembe končnega odobrenega proračuna za leto 2016 se večinoma nanašajo na 15 milijonov EUR namenskih prejemkov iz rezervnega sklada ITER, 13,5 milijona EUR prevzetih obveznostih prenesenih iz prejšnjih let in 0,5 milijona EUR izterjav previsoko izplačanih plačil na podlagi operativnih pogodb.

(19) Spremembe končnega odobrenega proračuna za leto 2016 se večinoma nanašajo na 4 milijone EUR plačil iz rezervnega sklada ITER.

(20) Revizije zajemajo številne vidike izvajanja, vključno z načrtom za kakovost, vsemi neskladnostmi s specifičnimi zahtevami, kontrolo nabave in upravljanjem oddajanja del podizvajalcem, ravnanjem z dokumentacijo in upravljanjem podatkov, upravljanjem sprememb in odstopanj, načrtom za kontrolo kakovosti gradbenih del, podrobnim terminskim načrtom projekta, obvladovanjem tveganja v zvezi z javnimi naročili in načrtom za kontrolo kakovosti tehničnih del. Pri 29 revizijah, ki so bile izvedene v letu 2016, je bilo ugotovljenih 47 primerov neskladnosti v zvezi z zagotavljanjem kakovosti in 202 področji, na katerih so potrebne izboljšave.

(21) Od svoje ustanovitve do konca leta 2016 je Skupno podjetje sklenilo 150 pogodb o dodelitvi nepovratnih sredstev v skupni vrednosti 81 milijonov EUR. Skupno podjetje je leta 2016 sklenilo šest pogodb o dodelitvi nepovratnih sredstev v skupni vrednosti 5 milijonov EUR.

(22) Šest prejemnikov in skupni revidirani znesek v višini 6 milijonov EUR, kar pomeni 8 % vseh prejemnikov in 7 % vseh sporazumov o dodelitvi nepovratnih sredstev, ki so bili sklenjeni od ustanovitve F4E.

PRILOGA Spremljanje upoštevanja pripomb iz prejšnjih let Leto Pripomba Sodišča Status popravljalnega ukrepa (zaključen / se izvaja / neizveden / ni relevantno) PRIPOMBE O UPRAVLJANJU PRORAČUNA IN FINANČNEM POSLOVODENJU Predstavitev zaključnega računa 2015 V pojasnilih k računovodskim izkazom so v tabeli in informacijah pod naslovom 4.3.1.1. Javna naročila ITER (ITER IO) prikazana sklenjena javna naročila (stolpec 3) in sredstva za javna naročila, ki so že knjižena v dobro (stolpec 4). Vendar v tabeli ni prikazano dejansko stanje del, ki se izvajajo. V zaključnem računu za leto 2015 je F4E te informacije dopolnil z oceno del, ki se izvajajo, pri kateri je upošteval skupno porabo za pogodbe v zvezi z javnimi naročili, ter z diagramom, ki prikazuje doseganje etapnih ciljev za vsa javna naročila, sklenjena z ITER IO. Kljub oceni, ki je predstavljena v zaključnem računu za leto 2015, bo treba narediti še več, da bi bile predstavljene bolj točne informacije o stanju in vrednosti dejavnosti, ki jih je doslej izvedlo Skupno podjetje. se izvaja PRIPOMBE O KLJUČNIH KONTROLAH V NADZORNIH IN KONTROLNIH SISTEMIH SKUPNEGA PODJETJA 2015 F4E še naprej razvija osrednji in enotni sistem za združevanje vseh operativnih, finančnih in proračunskih podatkov, ki bo omogočil redno spremljanje in kontrole ocen, stroškov in odstopanj. Na zasedanju 8. in 9. junija 2015 je upravni odbor potrdil predlog direktorja, da se v roku dveh let vzpostavi celovit informacijski sistem (Enterprise Resources Planning – ERP). se izvaja 2015 Z ITER IO potekajo pogovori o sistemu, ki bi zagotavljal informacije o stanju izvedbe dejavnosti (metoda prislužene vrednosti), da bi se izboljšala porazdelitev etapnih ciljev, s katerimi se pridobijo kreditne točke, v življenjski dobi javnega naročila. se izvaja Operativna javna naročila in nepovratna sredstva 2015 Od 84 operativnih postopkov javnega naročanja, začetih leta 2015, se jih je 45 % izvajalo po postopkih s pogajanji (58 % leta 2014). Skupno podjetje je v letu 2015 sicer zmanjšalo število postopkov s pogajanji, vendar so še potrebna prizadevanja, da bi bila konkurenčnost pri postopkih za oddajo operativnih javnih naročil večja. Pri nepovratnih sredstvih je Skupno podjetje v povprečju prejelo 1,4 predloga na razpis. se izvaja DRUGE ZADEVE Pravni okvir 2015 Upravni odbor F4E je 2. decembra 2015 končno spremenil svojo finančno uredbo in njena izvedbena pravila, da bi jih uskladil z novim finančnim okvirom EU. Evropska komisija je februarja 2016 izrekla pozitivno mnenje o spremembah, ki jih je F4E vnesel v svoja finančna pravila, vendar je zahtevala, da Skupno podjetje razmisli o nadaljnjem oblikovanju nekaterih določb svojih izvedbenih pravil v zvezi s posebnimi odstopanji od finančne uredbe EU in od okvirne finančne uredbe, ki velja za organe iz člena 208. se izvaja Pravice intelektualne lastnine in industrijska politika 2015 Upravni odbor Skupnega podjetja je 27. junija 2013 sprejel sklep o izvajanju industrijske politike Fuzije za energijo in politike o pravicah intelektualne lastnine ter razširjanju informacij. Skupno podjetje je za vsak postopek javnega naročanja pripravilo strateški dokument. Sestavljen je bil kontrolni seznam za spremljanje izvajanja strategije javnega naročanja v zvezi z lastništvom novega znanja za vsak postopek javnega naročanja. se izvaja V času revizije (aprila 2016) je F4E izvedel večino določb, navedenih v sklepu upravnega odbora z dne 27. junija, čeprav jih pet še ni bilo izvedenih v celoti, tri pa še niso bile izvedene. zaključen Presoja vpliva izvajanja teh politik je v načrtu, vendar še ni bila izvedena. se izvaja Sporazum z državo gostiteljico 2015 V skladu s sporazumom z državo gostiteljico, podpisanim s Kraljevino Španijo 28. junija 2007, bi moralo Skupno podjetje do junija 2010 dobiti na razpolago stalne prostore. Po pogovorih med F4E in špansko vlado je Skupno podjetje 10. marca 2015 prejelo uradno ponudbo. Decembra 2015 je država gostiteljica obvestila upravni odbor F4E, da razprava na ministrski ravni o uradni potrditvi ponudbe z dne 10. marca 2015 ni bila zaključena, ter predlagala, da bi se z lastnikom zgradbe, v kateri je F4E trenutno nameščen, pričeli pogajati o tem, da bi postala njegov stalni sedež. V času revizije (aprila 2016) je Skupno podjetje ta predlog še preučevalo. zaključen Pravila o izvajanju kadrovskih predpisov 2015 Leta 2015 je Skupno podjetje nadaljevalo smiselno sprejemanje nekaterih pravil EU o izvajanju kadrovskih predpisov. Kljub temu nekatera specifična pravila o izvajanju kadrovskih predpisov še čakajo na sprejetje. zaključen